
Narvas Linda 4 hoones asuvate ruumide
tasuta kasutusse andmine (MTÜ Pereprojekt)
1. ASJAOLUD JA MENETLUSE KÄIK

Narva Linnavalitsusele saabus taotlus Mittetulundusühingu Pereprojekt, registrikood 80331113, juhatuse liikmelt Rita Ternos’elt, milles palutakse anda tasuta kasutusse Narvas Linda tänav 4 hoones asuvad esimese korruse ruumid nr 3, 9, 11-16 puuetega laste arendus- ja mängukeskuse avamiseks.
Ruumide üldpind
 
95,7 m2

Arvestuslik üüritasu

66,32 eurot kuus

Taotlust põhjendatakse sellega, et kuna ühingu tegevus on suunatud suuremas osas liikumispuudega lastele, siis võimaldaks taolise keskuse avamine esimese korruse ruumides puuetega laste vanematel tegeleda mänguvormis oma laste tervise taastamisega. Mittetulundusühing sisustab keskuse ruumid laste liikumisvõimaluste ja motoorika arendamiseks vajalike taastus- ja arendusvahenditega.
Mittetulundusühingu Pereprojekt taotlust arutati Narva Linnavalitsuse linnavarakomisjoni koosolekul 05.10.2011. a (protokoll nr 12) ning otsustati:
1. Soovitada anda Mittetulundusühingule Pereprojekt, registrikood 80331113, avalikku enampakkumist korraldamata määramata ajaks tasuta kasutusse Narvas Linda tänav 4 hoone 1. korrusel asuvad ruumid nr 3, 9, 11-16 üldpinnaga 95,7 m2 puuetega laste arendus- ja mängukeskuse avamiseks.

2. Narva Linnavalitsuse Linnavara- ja Majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD ALUSED
Kohaliku omavalitsuse korralduse seaduse §30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005.a määruse nr 14/52 “Linnavara kasutusse andmise kord” (edaspidi ka Kord) punkti 5.1.3 alapunkti b) kohaselt otsustuse linnavara kasutusse andmise kohta kinnisasjade kasutusse andmisel võtab vastu kohaliku omavalitsuse asutus tema bilansis oleva vara suhtes, kui linnavara antakse kasutusse määramata ajaks. Korra punkti 621 kohaselt Korra punktis 5 kinnisasja kohta sätestatut kohaldatakse hoonetele, nende osadele või rajatistele, sõltumata sellest, kas tegemist on kinnisasja olulise osa või vallasasjaga. Korra punktide 46, 46.4, 7.2, 7.2.3 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse mittetulundusühingutele ning vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5 (antud juhul eelpool toodud punkt 5.1.3). Seega, eelnimetatud ruumide enampakkumiseta kasutusse andmise otsustuse võtab vastu Narva Linnavalitsuse Linnavara- ja Majandusamet, Narva Linnavalitsusel tuleb aga vastu võtta otsustus antud ruumide tasuta kasutusse andmise osas, kuna Korra punktide 7.2, 7.2.3 kohaselt üksnes linnavalitsuse korraldusega võib linnavara mittetulundusühingutele kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks. 

Eeskirja punkti 53 kohaselt vara annab kasutusse vara bilansiline valitseja. Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet, kes on Linda tänav 4 asuva hoone bilansiline valdaja.
3. OTSUS

2.1. Anda Mittetulundusühingule Pereprojekt, registrikood 80331113, määramata ajaks tasuta kasutusse Narvas Linda tänav 4 hoone 1. korrusel asuvad ruumid nr 3, 9, 11-16 üldpinnaga 95,7 m2 puuetega laste arendus- ja mängukeskuse avamiseks.

2.2. Narva Linnavalitsuse Linnavara- ja Majandusametil sõlmida MTÜ-ga Pereprojekt punktis 3.1 nimetatud ruumide tasuta kasutusleping.
4. RAKENDUSSÄTTED

4.1. Narva Linnavalitsuse Linnavara- ja Majandusametil teha korraldus teatavaks MTÜ-le Pereprojekt.

4.2. Korraldus jõustub seadusega sätestatud korras.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

